stanford-oval/wikipedia huggingface dataset:
תתש הראשון
עלייתו לשלטון

בנו השני של אלפ ארסלאן הסולטאן הסלג'וקי הגדול, אחיו של מלכשאה. בשנת 1073, כבשו כוחות סלג'וקים עצמאיים בפיקודו של אתסיז אבן אוק את ירושלים מידי הפאטמים. אתסיז, שהכיר בריבונותו של מלכשאה, כבש את רוב שטח הפנים של ארץ ישראל (שטח החוף נשאר בשליטה פאטמית). בשנת 1075 כבש אתסיז את דמשק וייסד מעין נסיכות שהשתרעה מדמשק בצפון עד לרמלה בדרום.
מלכשאה ביקש למנות את תתש אחיו למושל על המחוז ולהדיח את אתסיז. כאשר אתסיז שמע על כך, שיגר איגרת למלכשאה, ובה איום מרומז שאם יודח, יצטרף אל הפאטמים במצרים. האיום פעל את פעולתו ומלכשאה חזר בו מכוונתו.
אתסיז, שהיה מאוים על ידי הפאטמים במצרים והיה מעוניין לקרוע למדינתו 'חלון' לחוף, החליט לעלות היישר על מצרים, בקוותו שבנפול בידיו מרכז השלטון במצרים, יפלו לידיו מאליהם ערי החוף שבארץ ישראל. לאחר מצור על קהיר שארך חודשיים (1077), הובס אתסיז על ידי בדר אלג'מאלי ונסוג חזרה לארץ ישראל. בינתיים מרדו בו תושבי עזה, רמלה וירושלים (שבזזו את רכושו ואת נשותיו). אתסיז הביס את המורדים ודיכא את המרד באכזריות רבה, תוך החרבתן של רמלה ועזה, וביצוע הוצאות להורג המוניות בירושלים. אך משיצאו הפאטמים להתקפת נגד וצרו על דמשק (1079), הבין אתסיז שלא יוכל להחזיק מעמד לבדו ופנה בבקשת עזרה אל מלכשאה.
מלכשאה נענה ושלח את תתש אחיו, תוך קביעת בעלותו על כל השטחים שיכבוש תתש בעתיד. משהגיע תתש לדמשק נסוגו הכוחות הפאטמים חזרה למצרים. אתסיז מסר לידי תתש את מצודת העיר, אך תתש אסר את אתסיז והוציאו להורג בתואנה של חוסר כבוד לשליח הסולטאן - שכן היה עליו לצאת ולקבל פניו, ולא להמתין לו במצודת העיר.
תתש הרחיב את שטח שלטונו וכבש את בעלבק, צידון, יפו וירושלים (1079-1083). בתום כישלונות אחדים אף כבש את חלב (1085) והדף מספר התקפות של הפאטמים על דמשק וארץ ישראל.
קרב חלב

לאחר תבוסת הכוחות הביזנטיים בקרב מנזיקרט נותרה קדמת אסיה ללא כוחות צבא ביזנטיים. את הוואקום הזה ניצלו כוחות סלג'וקים עצמאיים כדי להקים מדינות עצמאיות משלהם. הקבוצה הגדולה והמשמעותית ביניהם הונהגה על ידי קוטולמיש (אנ'), נכדו של סלג'וק, שלאחר שהובס בעיראק בידי אלפ ארסלאן נמלט לאנטוליה. לאחר מותו (1076) הקים בנו סולימאן את סולטנות רום. בנצלו את המלחמות הפנימיות שבין הביזנטים - כשהוא משכיר את כוחותיו פעם לצד זה ופעם לצד אחר - השתלט סולימאן על רוב החלק המערבי של אנטוליה. כוחותיו כבשו את ניקאה, קילומטרים ספורים מן הבירה הביזנטית.
כוחות ביזנטיים שנשארו באזור קיליקיה הקימו מעין נסיכות עצמאית ביזנטית ששלטה באדסה, במרעש ובאנטיוכיה. סולימאן ניצל את המריבות הפנימיות שבין הביזנטים, וכשנקרא לעזרה על ידי אחד מן הצדדים שבאנטיוכיה, עזב את ניקאה בידי סגנו אבו אלקסאם, ובמסע מהיר הגיע לאנטיוכיה. תוך שימוש בגורם ההפתעה הצליח סולימאן לכבוש את העיר כבר בהתקפתו הראשונה (1085).
תתש, שזה עתה הצליח לכבוש את חלב, וראה באנטיוכיה את תחום השפעתו וקיווה לכובשה בהקדם, ראה בצעדיו של סולימאן מרידה בסמכות הסלג'וקית העליונה ויצא נגדו לקרב. הצבאות נפגשו ביום ה-4 ביוני 1086 בין חלב לאנטיוכיה ונקרא קרב חלב או קרב אנטיוכיה.
וכך תיארה את הקרב אנה קומננה:
משהבין תתש כי סולימאן על סף מרד, וכי הצליח כבר לכבוש את מחוז אנטיוכיה, יצא עם צבאו מחלב וחנה בין חלב ובין אנטיוכיה. סולימאן יצא לקראתו, והקרב התלקח בבת אחת. משהגיעו הצדדים לידי קרב פנים אל פנים, נשברו כוחותיו של סולימאן ופנו עורף למרות נסיונותיו של סולימאן לייצב את שורותיו. משהבין סולימאן שהובס, נמלט אף הוא משדה המערכה, וכשהיה נראה לו שהגיע למקום מבטחים, ירד מסוסו, זרק את מגינו על הקרקע והתיישב עליו. אך בריחתו לא נעלמה מעיני כוחותיו של תתש, ששלח אליו שליחים להביאו לפניו. סולימאן סירב להילקח בשבי, וכשראה כי כלתה אליו הרעה, לקח את חרבו ותקעה בתוך בני מעיו, כך מת איש עלוב זה במיתה עלובה.
מלכשאה חשש מאוד מעליית כוחו של אחיו ויצא בעצמו לסוריה (אוגוסט 1086), שם נטל לידיו את חלקו של סולימאן וחילקו בין מפקדיו. את חלב מסר לא-סונקור קסים אַדַאוּלה (אביו של זנגי), את אנטיוכיה ליאגי סאן. אנטוליה נמסרה לידי סגנו של סולימאן אבו אלקסם. את בנו של סולימאן, קיליצ' ארסלאן הראשון, לקח עמו מלכשאה כבן ערובה לאיספהן. כך יצא שתתש לא רק שלא הרוויח מניצחונו, אלא גם חלב שהייתה בידו נשמטה ממנו.
מלחמות הירושה על הסולטנות הסלג'וקית

ב-20 בנובמבר 1092 מת מלכשאה. אשתו הארמנית טרקן ח'אתון (שלפי חלק מן המקורות היא זו שהרעילה את בעלה) רצתה לשלוט ועשתה יד אחת עם מספר משריו של מלכשאה. היא כלאה את בנו הבכור ברקירוק ואת בנה מחמוד הראשון בן הארבע הכתירה לסולטאן. אך הניאזמים - חסידיו של ניזאם אל-מולכ שנהרג חודשיים קודם לכן, מילטו את ברקירוק מבית כלאו. בקרב שנערך בפברואר 1093 ניצח ברקירוק. לאחר הניצחון הוסכם על חלוקת שטחים בינו לבין אחיו הצעיר.
תתש ביקש לנצל את המצב ולנשל את אחייניו מירושתם. הוא בא במגע עם מספר אמירים באזור מסופוטמיה ובגדאד, ואף הצליח להשיג את תמיכת הח'ליף שהכתירו כסולטאן האימפריה, אך נתקל בהתנגדותם של שליטי חלב ואדסה ונאלץ לסגת. שנה לאחר מכן (1094) שב תתש במטרה לכבוש את אדסה וחלב. ברקירוק שלח לעזרתם צבא בפקודו של כרבוגא, אך תתש ניצח בקרב, תפס את א-סונקור קסים אַדַאוּלה מושל חלב ואת בזאן מושל אדסה והוציאם להורג בעריפה באשמת בגידה. את כרבוגא לקח בשבי. משם פנה תתש מזרחה ועלה על העיר ריי שבמרכז פרס. ברקירוק, שחשש מאוד, ניסה לשלוח אל דודו הצעת פשרה נוסח "הנח לי רק את העיר איספהאן ויהיו לך שאר נתיניי ואדמותיי". תתש כמובן סירב. הצבאות נפגשו ב-26 בפברואר 1095. בתחילה הייתה ידו של תתש על העליונה, אך משראה ברקירוק שמאזני הקרב נוטים נגדו, נקט בתחבולה פסיכולוגית והורה לצבאו להניף את נסיו של אביו המנוח. התחבולה פעלה את פעולתה, והטורקמנים בשורותיו של תתש וכן מושל אנטיוכיה יאגי סיאן נטשו את תתש ועברו לצדו של ברקירוק. תתש, שנותר לבדו, נלכד וראשו נערף. שארית צבאותיו הצטרפו - כמקובל בתקופה זו - לצד המנצח (לאחר שקיבלו חנינה מידי ברקירוק). כך נותרו סוריה וא"י כמעט ריקות מכוח צבאי.
לאחר מותו

מיד כשהגיעה הידיעה על מותו של תתש לחלב, הורה בנו הבכור רידואן על הריגתם של ארבעת אחיו בחניקה. שניים מאחיו אכן הוצאו להורג, בהראם ואבו טלאב, אך שני האחרים, דקאק ומחיי א-דין בכתאש (או ארתאש), הצליחו להימלט מידי התליינים. שניהם נסו לדמשק, שם יסד דקאק אמירות עצמאית. השנאה שבין שני האחים גם היא היוותה גורם חשוב להצלחת מסע הצלב הראשון, שכן החשדנות שביניהם מנעו שיתוף פעולה יעיל, ואפשרה לצלבנים להכות כל צבא בפני עצמו, במקום להתמודד עם כל הצבאות המוסלמיים כגוף אחד.
לתתש הייתה בת בשם ח'אתון, אשר הייתה נשואה לאמיר סולטאן (זהו שמו הפרטי, ולא כינוי) ושימשה שליטה של שייזר בין השנים 1098-1154.
הערות שוליים

↑  רבים הם המטילים ספק בטוהר כוונותיו של תתש (בפרט ראויה לציון העובדה, שהוא היה במשא ומתן מתקדם עם הפאטמים במצרים), אבל כלפי חוץ הייתה לו עילה מספקת. נוסף על כך, כשהכיר אתסיז במרותו של מלכשאה, הוא נלחם נגד מפקד סלג'וקי עצמאי בשם שגלי שביקש את עזרת סולימאן, כך שהייתה סיבה נוספת להאשים את סולימאן בבגידה.
↑  מתיו מאדסה, מצוטט על ידי ד"ר שמעון גת ארץ ישראל תחת שלטון הסלג'וקים. עבודה לשם קבלת תואר דוקטור, אוני' בר-אילן 1998 עמ' 68
↑  ברקירוק אישר את שלטונם תמורת הכרה ברבונותו, ושחרורו של כרבוגא משביו.
↑  נזכרה אצל אוסאמה אבן מונקיד' ניסיון חיי: זיכרונותיו של אביר מוסלמי (ספר), עמ' 165.
| --- | --- |
בקרת זהויות :  TDVİA: tutus
תהודה פלסמונית מקומית

אחד החלונות בקתדרלת נוטרדאם דה-פארי. צבעי הזכוכית השונים מתקבלים כתוצאה ממנגנון התהודה הפלסמונית המקומית. מבנה הזכוכית הנתון מכיל ננו חלקיקי זהב (קולואיד זהב) המפזרים את אור השמש לפי תדירויות הפלסמון בהתאם לגודלי החלקיקים.
בפיזיקה של מצב מוצק, תהודה פלסמונית מקומית (באנגלית: Localized Surface Plasmon Resonance או בקיצור LSPR) היא עירור פלסמוני שיכול להתרחש בחלקיקי מתכת, בדרך כלל בתחום הננומטרי. במצב זה, חלקיק מתכת מוקרן בתדר המתאים לתנודות של אלקטרונים חופשיים שבמתכת. לתנודות אלו קוראים תנודות פלסמוניות והן יכולות לבוא לידי ביטוי בכמה תצורות מרחביות. תחת הקירוב הקוואזי-סטטי, חלקיק בתהודה פלסמונית ניתן לתיאור פשוט כדיפול מתנדנד. כל אימת שתדר השדה האלקטרומגנטי החיצוני נמוך מתדר הפלזמה של המתכת, האלקטרונים החופשיים יעקבו אחר תדר זה ויבצעו את התנודות הפלסמוניות.
אינטראקציה של מבנים פלסמוניים עם השדה האלקטרומגנטי

בקירוב ראשון, ניתן לתאר את האינטראקציה של השדה האלקטרומגנטי עם חלקיקי מתכת בעזרת מודל הפלאסמה. על פי מודל זה, ברקע השדה האלקטרומגנטי נעים (ונדים) אלקטרונים חופשיים של המתכת כנגד הכוחות המחזירים מגרעיני היונים המרכיבים את הגביש. במודל זה אין התייחסות ישירה לפוטנציאל ההרמוני של הגביש ולאינטראקציות בין האלקטרונים החופשיים עצמם, וההתייחסות היחידה למבנה הפסים של החומר באה לידי ביטוי במסה האפקטיבית האופטית של האלקטרון. כאשר ממדי המבנה הפלסמוני גדולים יחסית למרחק הריסון (המרחק הממוצע בין התנגשויות של האלקטרון בגרעין), לפי משוואת התנועה החד־ממדית של אלקטרון בודד מתקיים-
 m_{e}^{*}{\ddot {\vec {x}}}=-m_{e}^{*}\Gamma {\dot {\vec {x}}}-\left|{{q}_{e}}\right|{{\vec {E}}_{0}}{{e}^{-i\omega t}}\Rightarrow {\vec {x}}={\frac {\left|{{q}_{e}}\right|}{m_{e}^{*}\left({{\omega }^{2}}+i\Gamma \omega \right)}}{{\vec {E}}_{0}}{{e}^{-i\omega t}}
כאשר  m_{e}^{*} היא המסה האפקטיבית האופטית של האלקטרון,  \Gamma  מאפיינת את תדירות ההתנגשויות של האלקטרון בגרעיני הגביש,  {{q}_{e}} הוא מטען האלקטרון ו-  {{\vec {E}}_{0}} מייצג את אמפליטודת השדה החשמלי השייך לשדה האלקטרומגנטי המוקרן. ממילא, כיוון שמומנט הדיפול הכולל נתון על ידי  P=-n\left|{{q}_{e}}\right|{\vec {x}} כאשר  n הוא מספר האלקטרונים ליחידת נפח בחלקיק, אזי כאשר מתחשבים בקשר  D={{\varepsilon }_{0}}E+P={{\varepsilon }_{0}}{{\varepsilon }_{r}}E ניתן לחלץ את הפונקציה הדיאלקטרית של המתכת-
 {{\varepsilon }_{r}}={\frac {1+\left({{\omega }^{2}}-\omega _{p}^{2}\right){{\tau }^{2}}}{1+{{\omega }^{2}}{{\tau }^{2}}}}+i{\frac {\omega _{p}^{2}\tau }{\omega \left(1+{{\omega }^{2}}{{\tau }^{2}}\right)}}
כאשר  {{\omega }_{p}}={\sqrt {\frac {nq_{e}^{2}}{{{\varepsilon }_{0}}m_{e}^{*}}}} הוא תדר הפלאסמה ו- 
 \tau ={\frac {1}{\Gamma }} הוא הזמן הממוצע בין התנגשויות של האלקטרון בגרעיני היונים המרכיבים את המבנה הפלסמוני. התלות  {{\varepsilon }_{r}}\left(\omega \right) מהווה את הבסיס לקיומו של מנגנון התהודה הפלסמונית בחומר.
מנגנון פיזיקלי

התיאור הפיזיקלי של מנגנון התהודה הפלסמונית תלוי בגאומטריה של החלקיק ובממדיו. האינטראקציה של המבנה הפלסמוני עם השדה האלקטרומגנטי באה לידי ביטוי בפיזור האלקטרומגנטי המתקבל מחלקיק נתון. עבור חלקיקים כדוריים שאינם בהכרח קטנים מאורך הגל המוקרן, פתרון מלא ויחסית מורכב של בעיית הפיזור ניתן באמצעות תאוריית מיי. תחת הקירוב הקוואזי-סטטי ניתן לפשט משמעותית את הפתרון המתקבל על פי תאוריית מיי עבור חלקיקים כדוריים. עבור חלקיקים שאינם כדוריים, תיאור הפיזור והבליעה של פוטונים בהשפעת החלקיק נעשה מורכב בהרבה וברוב המקרים במצב זה לא קיים פתרון אנליטי לבעיית הפיזור. אולם, בגאומטריות מסוימות, תחת הקירוב הקוואזי-סטטי ניתן יהיה לקבל ביטויים יחסית פשוטים לחתכי הפעולה לבליעה ולפיזור אשר בקירוב זה מקסימליים בתדרי התהודה הפלסמונית המקומית של החלקיק הנתון.
מנגנון פיזיקלי > חלקיקים שאינם קטנים ביחס לאורך הגל המוקרן

הקירוב הקוואזי-סטטי מאפשר לתאר תהודה פלסמונית של ננו חלקיקים בצורה יחסית מדויקת עבור חלקיקים שממדיהם קטנים מ-  {{100}_{nm}}. אולם, עבור חלקיקים גדולים יותר יש צורך בניתוח מדויק יותר התקף גם ללא הנחת הקוואזי-סטטיות. ניתוח אלקטרודינמי אנליטי לבעיה זו נעשה מורכב בהרבה כאשר הקירוב הקוואזי-סטטי איננו מוצדק, מאחר שלמעט במקרה של חלקיקים כדוריים, לא קיים פתרון אנליטי מלא לבעיית הפיזור מחלקיק שממדיו אינם קטנים ביחס לאורך הגל המוקרן. הפתרון עבור המקרה הכללי של חלקיקים כדוריים הוצג בשלב יחסית מוקדם. בשנת 1908 פרסם הפיזיקאי הגרמני גוסטב מיי את מאמרו "תרומות לאופטיקה של סביבה טורבידית, בפרט עבור תמיסת קולואידים של מתכות" (“Contributions to the optics of turbid media, particularly of colloidal metal solutions”). במאמר זה הציג מיי פתרון אנליטי מלא לבעיית הפיזור של גלים אלקטרומגנטיים על ידי מבנים כדוריים. פיזור זה נקרא "פיזור מיי", והוא שימושי בעיקר במקרים בהם אורך הגל המפוזר הוא בסדר הגודל של ממדי החלקיק המפזר. ניתן להציג את הפולריזביליות הדיפולית המתקבלת בפיזור מיי בקירוב ראשון על ידי מנת פולינומים:
 \alpha ={\frac {40\pi {{a}^{3}}-4\pi \left(\varepsilon +{{\varepsilon }_{m}}\right){{a}^{3}}{{x}^{2}}+O\left({{x}^{4}}\right)}{{\frac {10\left(\varepsilon +2{{\varepsilon }_{m}}\right)}{\varepsilon -{{\varepsilon }_{m}}}}-\left(\varepsilon +10{{\varepsilon }_{m}}\right){{x}^{2}}-i{\frac {160\varepsilon _{m}^{1.5}}{3}}{{x}^{3}}+O\left({{x}^{4}}\right)}}
כאשר  x={\frac {\pi a}{{\lambda }_{0}}} ו-  {{\lambda }_{0}} הוא אורך הגל המפוזר כאשר הוא מוקרן בריק. הביטוי לעיל מנבא היסט ספקטרלי של תדר הרזוננס הפלסמוני המקומי, ביחס למיקומו בקירוב הקוואזי-סטטי. היסט זה הוא לכיוון תדרי האינפרא-אדום, ולכן נקרא "Red shift" (היסט אדום). גודל ה- "Red shift" נקבע בהתאם לממדי החלקיק. ככל שהחלקיק גדול יותר, כך ה- "Red shift" גדול יותר. משמעות היסט זה היא קביעתו של אורך הגל עם הנטייה הגבוהה ביותר להתפזר בהשפעת החלקיק. ברמה המאקרוסקופית, המשמעות היא שצבעם של חלקיקי המתכת נקבע לפי גודלם. דוגמה לכך היא צבעו של קולואיד זהב הנקבע לפי גודלם של ננו חלקיקי הזהב אותם הוא מכיל.
מנגנון פיזיקלי > תהודה פלסמונית של מולטיפולים מסדרים גבוהים

לחלקיקי מתכת כדוריים יש בדרך כלל תדר דומיננטי יחיד של תהודה פלסמונית מקומית. מצב זה מתקיים כאשר האלקטרונים החופשיים בחלקיק מדמים תצורה מרחבית של דיפול. במקרה של חלקיקים שאינם כדוריים, יכולים להתקבל כמה מצבי תהודה פלסמונית עבור תצורות מרחביות שונות של הדיפול. ישנה תופעה פחות ניכרת, לפיה ייתכנו מצבים נוספים של תהודה פלסמונית מקומית- תהודה פלסמונית של מולטיפולים מסדרים גבוהים.
עבור חלקיקי מתכת כדוריים, מצבים אלו באים לידי ביטוי מתמטי באיברים מסדר  O\left({{x}^{4}}\right) ומעלה אשר הוזנחו בביטוי שהוצג לעיל עבור הפולריזביליות המתקבלת בפיזור מיי. ניתן במקרה כזה להראות תחת הקירוב הקוואזי-סטטי כי לכל חלקיקי מתכת אינפיניטסימלי יש אינסוף תדרי רזוננס פלסמוני מקומיים כאשר התדר (הזוויתי) של הרזוננס הפלסמוני מסדר  n נתון על ידי:
 {{\omega }_{LSPR}}\left[n\right]={\frac {{\omega }_{p}}{\sqrt {1+\left(1+{\frac {1}{n}}\right){{\varepsilon }_{m}}}}}
כאשר עבור  n\geq 2 התופעה פחות ניכרת ולרוב זניחה. ממילא עבור  n=1 מתכנסים לביטוי המוכר עבור  {{\omega }_{LSPR}} של חלקיקים כדוריים בקירוב הקוואזי-סטטי.
ראו גם

פלזמון
פיזור
דיפול
ננו-חלקיק
ננו חלקיקי זהב
פולריזביליות
נקודה קוונטית
לקריאה נוספת

Craig F. Bohren, Donald R. Huffman (1983) Absorption and Scattering of Light by Small Particles, Wiley
Stefan Alexander Maier (2007) Plasmonics, Fundamental and Applications, Springer
David K. Cheng (1989) Field and Wave Electromagnetics, Addison-Wesley
Uwe Kreibig, Michael Vollmer (1995) Optical Properties of Metal Clusters, Springer
Tchiya Zar, Racheli Ron, Omer Shavit, Alon Krause, David Gachet, Adi Salomon (2022) Nanoscopy of Aluminum Plasmonic Cavities by Cathodoluminescence and Second Harmonic Generation, Wiley
הערות שוליים

↑  Craig F. Bohren, Donald R. Huffman (1983) Absorption and Scattering of Light by Small Particles, Wiley
↑  Stefan Alexander Maier (2007) Plasmonics, Fundamental and Applications, Springer
↑  Uwe Kreibig, Michael Vollmer (1995) Optical Properties of Metal Clusters, Springer
| --- | --- |
בקרת זהויות :  NLI: 987007547181305171  BnF: cb15914415q (data)  GND: 4737046-4  LCCN: sh2003004761  NKC: ph1141792  SUDOC: 125186037 
תיאור סכמתי של תנודות פלסמונית של ננו חלקיק מתכת כדורי, הנע כדיפול מתנדנד בהשפעת שדה אלקטרומגנטי חיצוני. בכל חצי מחזור של התנודה מתקבלת תצורה מרחבית של דיפול. הפיזור האלקטרומגנטי עבור מערכת זו בקירוב הקוואזי-סטטי נקרא פיזור ריילי.
סדרת תמיסות המכילות ננו חלקיקי זהב בגדלים שונים. מקור אור לבן חיצוני (למשל- אור השמש) מקרין את הבקבוקים. האור הלבן מכיל רצף ספקטרלי של אורכי גל, כאשר כל בקבוק נוטה לפזר אורך גל מסוים יותר מאשר את שאר אורכי הגל. אורך גל זה נקבע בהתאם לגודלם של ננו חלקיקי הזהב שבתמיסה, לכן גודל החלקיק קובע את צבע התמיסה.
תיאור של ננו חלקיקי זהב כדוריים תחת שדה אלקטרומגנטי חיצוני. כפי שניתן לראות, תתאפשרנה כמה תצורות מטען מרחביות. בהתאם לכיוונו של רכיב השדה החשמלי של הגל האלקטרומגנטי, נקבעים אזורים יותר חיוביים או יותר שליליים בחלקיק (מבחינת המטען החשמלי). החלקיק השמאלי בנקודת הזמן הנתונה נראה כדיפול מתנדנד, ובחלקיק הימני ניתן להבחין בתצורת מטען מרחבית של קוואדרופול.
טיי לונגלי

| --- | --- |

 לידה:  4 בספטמבר 1971 שרון, פנסילבניה, ארצות הברית 
 פטירה:  20 בפברואר 2003 (בגיל 31) וסט ווריק, ארצות הברית 
 שם לידה:  טיי לונגלי
 מקום קבורה:  Oakwood Cemetery 
 מוקד פעילות:  ארצות הברית 
 תקופת הפעילות:  2000–2003 (כ־3 שנים)
 מקום לימודים:  Brookfield High School 
 סוגה:  רוק כבד, הבי מטאל, גלאם מטאל
 כלי נגינה:  גיטרה, אורגן, פסנתר, שירה
 בת זוג:  היידי (פרלטה) לונגלי
 צאצאים:  אייסי טיי כריסטופר לונגלי
 
טיי לונגלי (באנגלית: Ty Longley; ‏4 בספטמבר 1971 – 20 בפברואר 2003) היה גיטריסט וסולן אמריקאי.
ביוגרפיה

לונגלי נולד בשרון (אנ'), פנסילבניה, וסיים את לימודיו בבית הספר התיכון ברוקפילד, אוהיו.
בשנת 2000 הצטרף ללהקה "Great White", ניגן ב-"The Bullet Boys" ובלהקה "Samantha 7", וניגן בפרויקט הסולו של ניק מנזה. לונגלי שימש גם כנגן אולפן עבור אמנים רבים, כולל ננסי סינטרה והופיע ללא קרדיט בעבודות מוזיקה רבות.
לונגלי נפטר בשריפה של תחנת מועדון הלילה (The Station nightclub) ב-20 בפברואר 2003, שגבתה את חייהם של 100 איש. הוא היה חבר הלהקה היחיד שמת בשריפה. לונגלי הותיר אחריו את היידי (פרלטה) לונגלי, שהייתה בהריון 3 חודשים עם ילדם הראשון של הזוג. בנם אייסי טיי כריסטופר לונגלי נולד ב-12 באוגוסט 2003. בנו אייסי הוא גם מוזיקאי הפועל בעיקר כמתופף, ומנהל צדקה לילדים מאושפזים לזכר אביו. בשנת 2013 קראו הצלב האדום האמריקאי שיקגו את אייסי כגיבור השומרוני הטוב שלהם ו"שיקגו טריביון" קרא לאייסי אחד הסיפורים מעוררי ההשראה ביותר שלהם לשנת 2012.
הערות שוליים

↑  Grossberg, Josh (24 בפברואר 2003). "Great White Guitarist Declared Dead". E! Online. {{cite news}}:  (עזרה)
↑  Mervis, Scott (25 במרץ 2005). "After the fire: Great White, survivors live with the horror of Rhode Island tragedy". Pittsburgh Post-Gazette. {{cite news}}:  (עזרה)
↑  "The Great White Nightclub Fire: Ten Years Later". Rolling Stone. נבדק ב-2017-09-25.
| --- | --- |
בקרת זהויות :  MusicBrainz: 940ed937-6928-400a-9dea-8005f86b1463 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "טיי לונגלי".
לוח זיכרון לזכרו של לונגלי
Theatre of Tragedy

| --- | --- |

הלהקה ב-2010
 מקום הקמה:  סטוונגר 
 מוקד פעילות:  נורווגיה סטוונגר, נורווגיה
 תקופת הפעילות:  1993–2010 (כ־17 שנים)
 זרם:  מטאל
 סוגה:  דת'-דום גותי (מוקדם) רוק גותי, מטאל גותי, אינדסטריאל (מאוחר)
 חברת תקליטים:  סנצ'ורי מדיה רקורדס, מסקר רקורדס, ניוקליר בלאסט, AFM רקורדס 
 www.theatreoftragedy.com
 
ליב קריסטין בהופעה של Theatre of Tragedy
Theatre of Tragedy (בתרגום חופשי לעברית: תיאטרון הטרגדיה) הייתה להקת מטאל גותי מנורווגיה, מהלהקות החלוצות בשירת היפה והחיה ושילוב זמרת בסצנת המטאל.
היסטוריה

הלהקה הוקמה ב-2 באוקטובר 1993 בסטוונגר, נורווגיה, ושינתה פעמיים את שמה (במקור Suffering Grief ואחר כך La Reine Noir ובסוף Theatre of Tragedy). מייסדיה היו הזמר ריימונד אישטבן רוהוני (Raymond István Rohonyi), הגיטריסט Pål Bjåstad וטומי לינדל (Tommy Lindal). אליהם הצטרף המתופף היין פרודה הנסן. מאוחר יותר הם הזמינו את ליב קריסטין להיות זמרת אורחת למספר שירים אך מהר מאוד התרשמו ממנה והיא נהפכה לחברה קבועה בלהקה.
ב-1994 יצא לאור הדמו הראשון שלהם וב-1995 אלבומם הראשון Theatre of Tragedy (אלבום). הלהקה הוציאה עוד מספר אלבומים וב-1998 הוציאה את האלבום Aégis שנחשב לשיא היצירה שלהם. בתקופה זו ניגנה הלהקה מטאל גותי כבד המשלב בין שירת היפה והחיה לדום-דת'.
בשנת 2000 שינתה הלהקה את סגנונה וממטאל גותי עברה לנגן אינדסטריאל משולב ברוק גותי ואלקטרופופ. דבר זה התבטא באלבומם Musique וגרם להלם בקרב הרבה ממעריצי הלהקה.
ב-2003 הודיעה הלהקה על עזיבתה של ליב קריסטין, סולנית הלהקה, עקב "חילוקי דעות מוזיקליים שאינם ניתנים לגישור".
את קריסטין החליפה נל זיגלנד (Nell Sigland) שהצטרפה ללהקה ב-2004. ב-2004 ו-2005 יצא הלהקה למסע הופעות כאשר זיגלנד היא הסולנית המובילה. הלהקה הוציאה עוד מספר אלבומים אך שינוי הסגנון ושינוי הרכב הלהקה גרם לדעיכה ולירידה בכמות המעריצים.
ב-1 במרץ 2010 הודיעה הלהקה על החלטתה להתפרק ב-2 באוקטובר 2010. היא ערכה מסע הופעות אחרון בליווי להקת המטאל הגותי הסימפוני הנורווגית Where Angels Fall ובעזרת מימון המונים הוציאה סרט המתעד את ההופעה האחרונה שלהם.
סגנון מוזיקלי

הלהקה התחילה כלהקת מטאל גותי/דום-דת' והשתמשה בשיטת שירת היפה והחיה: קול בס גברי ולעיתים אף גרואלינג לצד שירת סופרן נשי עדינה. בשלושת אלבומיה הראשונים דבקה הלהקה בסגנון זה ומילות השירים נכתבו באנגלית מודרנית מוקדמת.
החל משנת 2000 והאלבום Musique שינתה הלהקה את סגנונה באופן דרסטי לרוק אינדסטריאל המשלב רוק גותי ואלקטרופופ. המטאל הכבד נזנח ואיתו הגרואלינג והשירים נכתבו באנגלית מודרנית פשוטה.
בשני אלבומיה האחרונים, Storm ו-Forever Is The World, חזרה הלהקה לנגן רוק גותי ומטאל גותי.
חברי הלהקה

ליב קריסטין - שירה נשית (1993–2003)
נל זיגלנד (Nell Sigland) - שירה נשית (2004–2010)
Raymond István Rohonyi - שירה גברית (1993–2010)
טומי לינדל (Tommy Lindal) - גיטרות (1993–1997)
Frank Claussen - גיטרות (1997–2010)
Vegard K. Thorsen - גיטרות (2001–2010)
Lorentz Aspen - קלידים, סינתיסייזר (1993-2010)
Hein Frode Hansen - תופים (1993–2010)
Eirik T. Saltrø - באס (1993–2000)
Magnus Westgaard - באס (2006, 2009)
Pål Bjåstad - גיטרה (1993–1995)
Geir Flikkeid - גיטרה (1995–1997)
Tommy Olsson - גיטרה (1997–1999)
דיסקוגרפיה

Theatre of Tragedy‏ - 1995
Velvet Darkness They Fear‏ - 1996
Aégis‏ - 1998
Musique‏ - 2000
Assembly‏ - 2002
Storm‏ - 2006
Forever Is the World‏ - 2009
Last Curtain Call‏ - 2011
טומי לי

| --- | --- |

טומי לי, 2004
 לידה:  3 באוקטובר 1962 (בן 62) אתונה, יוון 
 שם לידה:  Thomas Lee Bass 
 מוקד פעילות:  ארצות הברית
 תקופת הפעילות:  מ-1981 
 סוגה:  רוק, ראפ מטאל, גלאם מטאל, מטאל קלאסי, נו-מטאל 
 שפה מועדפת:  אנגלית 
 כלי נגינה:  מערכת תופים, פסנתר, פטיפון, גיטרה, כלי הקשה 
 חברת תקליטים:  אלקטרה רקורדס, MCA רקורדס 
 בת זוג:  איליין סטרצ'וק (1984–1985) הת'ר לוקליר (1986–1993) פמלה אנדרסון (1995–1998) בריטני פורלן (2019–הווה)
 מספר צאצאים:  2 
 http://tommylee.com/
 פרופיל ב-IMDb
 
תומאס "טומי" לי (נולד בשם תומאס לי באס ב-3 באוקטובר 1962) הוא מוזיקאי אמריקאי אשר נודע בעיקר כמתופף ואחד מהחברים המייסדים של להקת ההבי מטאל מוטלי קרו, אשר בזכותה הוא הפך לאחד מהמוזיקאים הבולטים בסצנת הרוק האמריקנית במהלך שנות ה-80.
ביוגרפיה

טומי לי נולד ב-1962 בשם תומאס לי באס באתונה שביוון לאב אמריקאי, שהיה מוצב ביוון, ולאם יוונית שהתמודדה בשנת 1957 בתחרות היופי מיס יוון. משפחתו עברה עימו לקליפורניה כאשר היה בן שנתיים. בשנות העשרה לי למד לנגן בעזרת תווים בהשפעת להקות הארד רוק והבי מטאל כמו לד זפלין ודיפ פרפל.
בשנת 1981 לי הקים את להקת ההבי מטאל מוטלי קרו יחד עם ניקי סיקס, מיק מארס והסולן וינס ניל. אלבום הבכורה של הלהקה זכה להצלחה רבה, ובעקבות כך הלהקה הפכה לאחת מלהקות הרוק האמריקאיות המצליחות ביותר בשנות השמונים. ההופעות של הלהקה כללו לעיתים רבות סולו תופים אנרגטי, ולעיתים רבות טומי לי הונף ביחד עם סט התופים שלו מעל לקהל.
ב-1999 הקים טומי לי גם את להקת הראפ מטאל Methods of Mayhem (אנ'), אשר שילבה אלמנטים מהז'אנרים רוק, היפ הופ ומוזיקה אלקטרונית.
לאורך שנות ה-2000 הוציא לי לשווקים מספר אלבומי סולו, ושיתף פעולה גם עם אמנים אחרים.
חיים אישיים

חייו האישיים של טומי לי זכו לאורך השנים גם לסיקור תקשורתי נרחב. טומי לי היה נשוי בסך הכול ארבע פעמים. ב-1984 התחתן לראשונה עם הדוגמנית איליין סטרצ'וק, אך הזוג התגרש לאחר שנה אחת בלבד.
ב-10 במאי 1986 טומי לי התחתן עם השחקנית הת'ר לוקליר, אך הזוג התגרש לבסוף ב-1993.
ב-19 בפברואר 1995 התחתן עם הדוגמנית והשחקנית פמלה אנדרסון, ארבעה ימים בלבד לאחר שפגש אותה. באותה השנה קלטות ביתיות בעלות אופי פורנוגרפי של בני הזוג נגנב והודלף באינטרנט, והפך לאחת מהשערוריות הראשונות הכרוכות בקלטות מין של ידוענים שהודלפו לאינטרנט. אנדרסון תבעה את החברה שהפיצה את הקלטות והגיעה איתה לפשרה לפיה פוצתה אנדרסון בסכום של 10 מיליון דולר. לזוג שני ילדים – ברנדון אשר נולד בשנת 1996, ודילן אשר נולד בשנת 1997. הזוג התגרש לבסוף ב-1998 לאחר שאנדרסון חוותה אלימות פיזית מצדו של לי. אשר הובילה לכך שבשנת 1998 לי ריצה שישה חודשים בכלא המחוזי בלוס אנג'לס. במאי 2000 ריצה חמישה ימים במאסר בגין הפרת תקופת המבחן שלו כאשר שתה אלכוהול.
בספטמבר 2007 הורחק לי מטקס פרסי הווידאו של MTV לאחר שלקח חלק בקטטה עם הזמר קיד רוק.
לאחר שהתגרש מאנדרסון, היה לי מאורס במשך תקופה קצרה לרקדנית מייטה גרסיה, אשר הייתה נשואה בעבר לזמר פרינס. בין השנים 2014 ל-2017 טומי לי היה מאורס לזמרת הגרמנייה-יוונית סופיה טופה. ב-14 בפברואר 2019 טומי לי התחתן בפעם הרביעית עם אישיות המדיה החברתית בריטני פורלן (אנ').